Document ID: 32009L0115

KOMISIJAS DIREKTĪVA 2009/115/EK
(2009. gada 31. augusts),
ar ko groza Padomes Direktīvu 91/414/EEK, lai tajā iekļautu metomilu kā darbīgo vielu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
tā kā:
(1)
Ar Komisijas Regulu (EK) Nr. 451/2000 (2) un Komisijas Regulu (EK) Nr. 703/2001 (3) paredz sīki izstrādātus noteikumus Direktīvas 91/414/EEK 8. panta 2. punktā minētās darba programmas otrā posma īstenošanai un izveido to darbīgo [aktīvo] vielu sarakstu, kuras jānovērtē attiecībā uz iespējamību iekļaut tās Direktīvas 91/414/EEK I pielikumā. Metomils ir minētajā sarakstā. Komisijas Lēmumā 2007/628/EK (4) tika noteikts, ka metomils nav iekļaujams Direktīvas 91/414/EEK I pielikumā.
(2)
Sākotnējais pieteikuma iesniedzējs saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).
(3)
Pieteikumu iesniedza Apvienotā Karaliste, kura ar Regulu (EK) Nr. 451/2000 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie izmantošanas veidi ir tādi, kā minēts Lēmumā 2007/628/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.
(4)
Apvienotā Karaliste novērtēja pieteikuma iesniedzēja sniegto jauno informāciju un datus un 2008. gada 15. maijā sagatavoja papildu ziņojumu.
(5)
Pārējās dalībvalstis un EFSA veica papildu ziņojuma salīdzinošu pārskatīšanu, un 2008. gada 19. decembrī kā EFSA zinātnisko ziņojumu par metomilu (6) iesniedza to Komisijai. Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un 2009. gada 12. jūnijā tas tika pabeigts kā Komisijas pārskata ziņojums par metomilu.
(6)
Īpaša uzmanība ziņotājas dalībvalsts jaunajā novērtējumā un EFSA jaunajā secinājumā tika veltīta problēmām, kuru dēļ lēma par darbīgās vielas neiekļaušanu. Minētās bažas bija šādas: nepieļaujama iedarbība uz operatoru, nepārliecinošs novērtējums par iedarbību uz strādniekiem un apkārtējiem cilvēkiem un augsta riska pakāpe attiecībā uz putniem, zīdītājiem, ūdens organismiem, bitēm un citiem pie mērķa grupas nepiederošiem posmkājiem.
(7)
Pieteikuma iesniedzējs nosūtīja jaunu dosjē ar jauniem datiem un informāciju, un tika veikts jauns novērtējums, kas iekļauts papildu ziņojumā un EFSA zinātniskajā ziņojumā par metomilu. Ar to pierādīja, ka iedarbību uz operatoru var samazināt līdz pieņemamam līmenim, ja papildus sākotnējā dosjē minētajiem aizsarglīdzekļiem lieto vēl citus aizsarglīdzekļus. Attiecībā uz apdraudējumu strādniekiem un apkārtējiem cilvēkiem tika paskaidrots, ka atkārtoti iesniegtajā dosjē paredzētie lietošanas veidi nevarētu radīt nepieļaujamu apdraudējumu. Visbeidzot attiecībā uz putniem, zīdītājiem, ūdens organismiem, bitēm un pie mērķa grupas nepiederošiem posmkājiem risku uzskata par pieņemamu, ja tiek ievērota zemākā atļautā lietojuma deva un tiek īstenoti piemēroti riska pārvaldības pasākumi.
(8)
Tātad pieteikuma iesniedzēja iesniegtie papildu dati un informācija ļauj novērst konkrētās problēmas, kuru dēļ viela netika iekļauta. Citi neatrisināti zinātniski jautājumi nav radušies.
(9)
Dažādās veiktajās pārbaudēs atklājās, ka metomilu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz lietojuma veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi iekļaut metomilu I pielikumā, lai nodrošinātu, ka atļaujas augu aizsardzības līdzekļiem, kas satur šo darbīgo vielu, visās dalībvalstīs var piešķirt saskaņā ar minētās direktīvas noteikumiem.
(10)
Tomēr, lai nepieļautu tīšas vai netīšas saindēšanās risku, vajadzētu noteikt, ka metomilu saturošos augu aizsardzības līdzekļos jāiekļauj repelenti un/vai vemšanu izraisošas vielas, un atļaut šādus augu aizsardzības līdzekļus izmantot tikai profesionāliem lietotājiem.
(11)
Tāpēc attiecīgi jāgroza Direktīva 91/414/EKK.
(12)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 91/414/EEK I pielikumu groza atbilstīgi šīs direktīvas pielikumam.
2. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2010. gada 31. janvārim izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
3. pants
Šī direktīva stājas spēkā 2009. gada 1. septembrī.
4. pants
Šī direktīva ir adresēta dalībvalstīm.
Briselē, 2009. gada 31. augustā

Labels: 0
3
20
6